Virgin Active begin personeel aflê | Netwerk24
Virgin Active het begin met ’n herstruktureringsproses van sy personeel in sy hoofkantoor sowel as in van sy klubs, het die gimnasiumgroep aan Netwerk24 bevestig.
Altesame sal nagenoeg 59 mense afgelê word, het Carla White, bemarkingsbestuurder, bevestig. Geen klub sal egter gesluit word nie.
Volgens White word die herstrukturering gedoen ten einde “doeltreffendheid te bevorder” terwyl die maatskappy steeds sy kommersiële teikens behaal.
Die beleggingsbeheerfirma Brait besit ’n belang van 72% in Virgin Active, maar soek luidens onlangse berigte nou na ’n koper vir minstens ’n deel hiervan.
Brait het die beleggingsbank Morgan Stanley aangestel om ’n koper vir ’n minderheidsbelang in Virgin Active te soek.
Christo Wiese is Brait se grootste aandeelhouer.
Virgin Active besit en bestuur gimnasiums in verskeie lande, waaronder Suid-Afrika, Brittanje en Italië.
59% van sy 238 klubs is in Suid-Afrika, asook 65% van sy 1,1 miljoen volwasse lede. Tog verteenwoordig die streek net 39% van Virgin Active se inkomste.
In die boekjaar tot einde Desember het Virgin Active se inkomste met ’n skamele 1% tot £587 miljoen gestyg.
Wêreldwyd het sy ledetal in die ooreenstemmende tydperk met 2% toegeneem.
Lidmaatskapsgeld in Suid-Afrika is heelwat laer as in ander streke waarin Virgin Active sake doen.
Dit wissel van R230 tot R2 350 per maand vir ’n gemiddelde van R470 per lid.
Die gemiddelde Britse Virgin-lid betaal R1 420 per maand en die gemiddelde Italianer R1 180 per maand.
Volgens White word die herstruktureringsproses van stapel gestuur om te verseker dat werknemers op die "doeltreffendste manier moontlik” ingespan word sodat die groep sy doelwitte bereik.
Meer oor: Brait | Virgin Active | Maatskappye | Afleggings
Virgin Active sê oor ‘teistering’
Gimnasium trek klag teen masturbeerder terug